Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение и допълнение на Закона за приватизация и следприватизационен контрол

(Обн., ДВ, бр. 28 от 2002 г.; изм. и доп., бр. 78 от 2002 г., бр. 20, 31, 39, 46 и 84 от 2003 г., бр. 55 и 115 от 2004 г., бр. 28, 39, 88, 94, 103 и 105 от 2005 г., бр. 36, 53, 72 и 105 от 2006 г., бр. 59 от 2007 г. и бр. 36, 65, 94 и 98 от 2008 г.)

§ 1. В приложение № 1 към чл. 3, ал. 1 “Списък на търговските дружества с повече от 50 на сто държавно участие в капитала или обособени части от тях”, в раздел IX „Министерство на икономиката и енергетиката” се правят следните изменения и допълнения:
1. Точка 8 се отменя.
2. Точка 9 се изменя така:
“9. “Български енергиен холдинг” ЕАД – София”;
3. Точка 11 се отменя.
4. Точка 13 се отменя.
5. Точка 15 се отменя.
6. Създават се т. 18, 19 и 20:
“18. “Сертификация и изпитване” ЕАД – София”
19. “Национален институт за изследване на вино и спиртни напитки” ЕООД – София”
20. БИЦ “Екомедбио” ЕАД София.”

§ 2. В приложение № 2 към чл. 35а, ал. 1 “Списък на търговски дружества с повече от 50 на сто държавно участие в капитала, които са от значение за националната сигурност на Република България” т. 1 се отменя.

Законът е приет от ХL Народно събрание на ……………………… 2008 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Георги Пирински)

МОТИВИ

към проекта на Закон за изменение и допълнение на Закона за приватизация и следприватизационен контрол

Изискванията на глава седма „а” от Закона за приватизация и следприватизационен контрол (ЗПСК) се прилагат при приватизацията на търговски дружества с повече от 50 на сто държавно участие в капитала, които са от значение за националната сигурност на Република България, имат одобрени от Народното събрание стратегии за приватизация и са включени в списъка-приложение № 2. Мотивите за създаване на глава седма „а” от ЗПСК „Приватизация на търговски дружества от значение за националната сигурност на Република България” и изричното посочване на тези дружества в списъка-приложение № 2 са структуроопределящото значение на дружествата, високата им обществена и социална значимост и необходимостта при тяхната продажба да не бъде застрашена сигурността на Република България.
По отношение на „Булгартабак-Холдинг” АД тези критерии не са налице. Наистина дружествата от групата Булгартабак са общественозначими (предвид големия брой заети в тях), но продажбата им, съответно продажбата на холдинга като цяло, не представлява заплаха за сигурността на страната.
Поради включването на „Булгартабак-Холдинг” АД (като отговарящ на посочените критерии) в посочения списък беше приета действащата Стратегия за приватизация на „Булгартабак-Холдинг” АД (приета с Решение № 768 на Министерския съвет от 2003 г. и одобрена с Решение на Народното събрание от 2003 г. (ДВ, бр. 109 от 2003 г.). 
Икономическите условия сега в сравнение с 2003 г. са значително променени. Основните точки, заложени в стратегията, са загубили своята актуалност. Изискванията за стратегически инвеститори до голяма степен са неприложими. От друга страна, се наблюдава и все по-голяма конкуренция от страна на чуждестранните производители на тютюневи изделия на българския пазар. Изкупуването на тютюни предвид променената икономическа обстановка вече е поставено на пазарен принцип.
Всичко това води до необходимостта от вземане на бързи, адекватни и гъвкави решения по отношение на преструктурирането на сектора, поради което „Булгартабак-Холдинг” АД следва да бъде изключен от списъка - приложение № 2 към чл. 35а, ал. 1 от ЗПСК.
Това налага да се отмени изрично приетата в края на 
2003 г. Стратегия за приватизация на „Булгартабак-Холдинг” АД. Стратегията е приета на основание чл. 3, ал. 7 във връзка с чл. 35а, 
ал. 1 от ЗПСК. Съгласно чл. 3, ал. 7 от ЗПСК Министерският съвет предлага за одобряване от Народното събрание стратегии за приватизация на определени отрасли или дружества, т.е. стратегии за приватизация могат да се приемат и по отношение на дружества извън включените в списъка - приложение № 2 към чл. 35а, ал. 1 от ЗПСК. Изваждането на дружеството от списъка няма да изключи приложимостта на стратегията по отношение на действията по преструктуриране и приватизация на холдинга. В този случай единствената правна последица от предлаганата промяна на ЗПСК ще бъде неприложимостта на особения ред, регламентиран в глава 
седма „а” от ЗПСК за извършване на приватизация. Изричната отмяна на стратегията ще представлява адекватна на настоящите икономически и пазарни условия реакция и е абсолютна предпоставка за извършването на продажба при оптимални финансови параметри на „Булгартабак-Холдинг” АД.
Със законопроекта се предлага и актуализация на  забранителния списък по чл. 3, ал. 1 от закона, която се налага от образуването на „Български енергиен холдинг” ЕАД. По-конкретно промените предвиждат включването на „Български енергиен холдинг” ЕАД в списъка и заличаването от него на АЕЦ „Козлодуй” ЕАД, „НЕК” ЕАД, както и включените обособени части от него, ТЕЦ „Марица-
изток 2” ЕАД и Мини „Марица-изток” ЕАД.
Във връзка с Постановление № 121 на Министерския съвет от 2008 г. за закриване на Изпълнителна агенция „Сертификация и изпитване” и на Националния институт за изследване на вино и спиртни напитки и образуване на еднолични търговски дружества, които да изпълняват функциите на закритите ВРБК, се предлага те да бъдат включени в списъка по чл. 3, ал. 1 от ЗПСК.	
Във връзка с предстоящото стартиране на дейност от БИЦ „Екомедбио” ЕАД като (Национален) Технологичен център по приложни проблеми на глобалното затопляне към Министерството на икономиката и енергетиката, който да се занимава и да координира в национален мащаб практическите проблеми, произтичащи от глобалното затопляне, се предлага същото дружество да бъде включено в списъка по чл. 3, ал. 1 от ЗПСК.
С оглед на изложеното Министерският съвет предлага на Народното събрание да разгледа и приеме проекта на Çàêîí çà изменение и допълнение на Закона за приватизация и следприватизационен контрол и да приеме решение за отменяне на Решение на Народното събрание от 2003 г. за одобряване на Стратегията за приватизация на „Булгартабак Холдинг” АД – София.

ЗА МИНИСТЪР-ПРЕДСЕДАТЕЛ:

(Меглена Плугчиева)